ตลท.-TFEX เล็งขยายเกณฑ์ “ซิลลิ่ง&ฟลอร์”-“ชอร์ตเซลล์” ยาวถึง 30 ก.ย.63
ตลท.-TFEX เล็งขยายเกณฑ์ “ซิลลิ่ง&ฟลอร์”-“ชอร์ตเซลล์” ยาวถึง 30 ก.ย.63
21 พ.ค. 2563

ตลาดหลักทรัพย์แห่งประเทศไทย (ตลท.) แจ้งว่า ตามที่ตลาดหลักทรัพย์แห่งประเทศไทย ได้มีการปรับปรุงหลักเกณฑ์ราคาเสนอขายชอร์ต (Short Sell) โดยกำหนดให้สมาชิกเสนอขายชอร์ตได้เฉพาะในราคาที่สูงกว่าราคาซื้อขายครั้งสุดท้าย (Uptick) และปรับปรุงหลักเกณฑ์ราคาเสนอซื้อขายสูงสุดและต่ำสุด (Ceiling &amp; Floor) โดยลดอัตราราคาเสนอซื้อขายสูงสุดและต่ำสุดของหลักทรัพย์ลงจาก +/- 30% เป็น +/-15% เป็นการชั่วคราว เพื่อลดผลกระทบจากความผันผวนของตลาดอันเนื่องมาจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19)
สำหรับตลาดสัญญาซื้อขายล่วงหน้า (TFEX) ได้ปรับปรุงหลักเกณฑ์การเปลี่ยนแปลงราคาซื้อขายสูงสุดในแต่ละวัน (Daily Price Limit) ของ SET50 Index Futures, SET50 Index Options, Single Stock Futures และ Sector Futures เป็นการชั่วคราว เพื่อให้การซื้อขายหลักทรัพย์ใน TFEX สอดคล้องกับสินค้าอ้างอิง
โดยหลักเกณฑ์ชั่วคราวดังกล่าวมีผลบังคับใช้ตั้งแต่กลางเดือนมีนาคม สิ้นสุดไม่เกิน 30 มิถุนายน 2563 อย่างไรก็ตาม ความผันผวนของตลาดในปัจจุบันยังคงสูงกว่าช่วงต้นปี 2563 ก่อนเกิดสถานการณ์โควิด-19 ประกอบกับยังคงมีสถานการณ์โควิด-19 อยู่ และมีความผันผวนของภาวะเศรษฐกิจโดยรวมเกิดขึ้นอย่างต่อเนื่อง
ด้านตลาดหลักทรัพย์ฯ และ TFEX จึงเห็นควรขยายระยะเวลาการปรับปรุงหลักเกณฑ์ที่ใช้บังคับเป็นการชั่วคราวดังกล่าวจากเดิมที่จะสิ้นสุดไม่เกินวันที่ 30 มิถุนายน 2563 ออกไปเป็นสิ้นสุดไม่เกินวันที่ 30 กันยายน 2563
อย่างไรก็ตาม ตลาดหลักทรัพย์ฯ และ TFEX จึงเปิดรับฟังความคิดเห็นจากผู้ที่เกี่ยวข้อง โดยได้เผยแพร่เอกสารรับฟังความคิดเห็นไว้ที่เว็บไซต์ตลาดหลักทรัพย์ฯ  https://www.set.or.th/th/regulations/consult/market_consultation_p1.html  และเว็บไซต์ TFEX  https://www.tfex.co.th/th/rules/market_consultation_p1.html หัวข้อ “การขยายระยะเวลาการปรับปรุงหลักเกณฑ์ราคาเสนอขายชอร์ต หลักเกณฑ์ราคาเสนอซื้อขายสูงสุดและต่ำสุด (Ceiling &amp; Floor) และหลักเกณฑ์การเปลี่ยนแปลงราคาซื้อขายสูงสุดในแต่ละวัน (Daily Price Limit) เป็นการชั่วคราว
อนึ่ง ผู้ที่เกี่ยวข้องสามารถแสดงความคิดเห็นผ่านทางอีเมล [email protected] จนถึงวันที่ 25 พฤษภาคม 2563